b'\n_START_ARTICLE_\nJo\xc5\xbeef Ko\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nNjegov o\xc4\x8de, Jo\xc5\xbeef Ko\xc5\xa1i\xc4\x8d starej\xc5\xa1i, je bil u\xc4\x8ditelj iz Vara\xc5\xbedina. Njegova mati, Ana pl. Kregar, ni\xc5\xbeja plemkinja iz Ivancev._NEWLINE_V mladih letih je bival pri Adamu Ivanociju v Beltincih. Na gimnazijo je hodil v K\xc5\x91szegu in Sombotelu._NEWLINE_Kot duhovnik je bil posve\xc4\x8den leta 1811. Kaplanoval je v Beltincih, Turni\xc5\xa1\xc4\x8du in Svetem Juriju. Na Gornjem Seniku je bil \xc5\xbeupnik 39 let, pred tem pa je bil od leta 1816 do 1829 \xc5\xbeupnik v Dolnjem Seniku. Umrl je na Gornjem Seniku v 80. letu starosti._NEWLINE_Ko\xc5\xa1i\xc4\x8d je avtor pokrajinske monografije O vendskih-totih na Mad\xc5\xbearskem (A Magyar Orsz\xc3\xa1gi Vendus-T\xc3\xb3tokr\xc3\xb3l 1824-28). Najprej jo je objavil anonimno  v \xc4\x8dasopisu Kedvesked\xc5\x91 (\xe2\x80\x9eDobrikav\xe2\x80\x9d) na Dunaju leta 1824, leta pa je J\xc3\xa1nos Csaplovics spis ponatisnil pod pravim imenom v pe\xc5\xa1tanski reviji Tudm\xc3\xa1nyos gy\xc5\xb1jtem\xc3\xa9ny (Zbirka znanosti). Leta 1829 ga je objavil v nem\xc5\xa1kem prevodu. Svojo prvo razpravo je Ko\xc5\xa1i\xc4\x8d napisal v mad\xc5\xbear\xc5\xa1\xc4\x8dini: Ali so na Mad\xc5\xbearskem Vandali? (Vannak e Magyar Orsz\xc3\xa1gban Vandalusok?). Tu zagovorja tedaj raz\xc5\xa1irjeno mnenje, da so Slovenci na Mad\xc5\xbearskem potomci Vandalov. V sloven\xc5\xa1\xc4\x8dino je prevedel mad\xc5\xbearsko slovnico (1833)._NEWLINE_Ko\xc5\xa1i\xc4\x8da je zelo zanimala zgodovina, predvsem zgodovina Prekmurja. Bil je prvi slovenski pisatelj na Mad\xc5\xbearskem, ki je ve\xc4\x8dinoma pisal posvetne pou\xc4\x8dne spise. Zato je moral uporabljati tudi nove besede. Te je prevzel iz \xc5\xa1tajerskega in kajkavskega hrva\xc5\xa1kega govora, deloma pa je uporabljal tudi lastne neologizme.'